**Szentendre Város Önkormányzata Képviselő-testületének 44/2021. (XII. 17.) önkormányzati rendelete**

**a járművel történő várakozás rendjéről és a várakozási díjakról szóló 29/2018. (XII.17.) önkormányzati rendelet módosításáról**

Szentendre Város Önkormányzat Képviselő-testülete a közúti közlekedésről szóló 1988. évi I. törvény 48. § (5) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában és a közúti közlekedésről szóló 1988. évi I. törvény 8. § (1) bekezdés c) pontjában meghatározott feladatkörében eljárva a következőket rendeli el:

**1. §**

A járművel történő várakozás rendjéről és a várakozási díjakról szóló 29/2018. (XII.17.) önkormányzati rendelet 1. § (3) bekezdése helyébe a következő rendelkezés lép:

„(3) A várakozási területeket az Önkormányzat által alapított költségvetési szerv, a Szentendrei Rendészeti Igazgatóság (a továbbiakban: üzemeltető) üzemelteti az Önkormányzat és az üzemeltető között a közúti közlekedésről szóló törvényben meghatározott tartalommal létrejött szerződés (a továbbiakban: üzemeltetési szerződés) alapján.”

**2. §**

(1) A járművel történő várakozás rendjéről és a várakozási díjakról szóló 29/2018. (XII.17.) önkormányzati rendelet 10. § (1) bekezdése helyébe a következő rendelkezés lép:

„(1) 2022. május 31-ig az I. és a II. zónában díjmentes várakozásra jogosult az, akinek a személygépkocsija vonatkozásában 2021. január 1-jét megelőzően a szentendrei adóhatóság látta el az adóztatási feladatokat és ez alapján az I. és a II. zónában 2021. április 15-ig díjmentes várakozásra volt jogosult.”

(2) A járművel történő várakozás rendjéről és a várakozási díjakról szóló 29/2018. (XII.17.) önkormányzati rendelet 10. § (3) bekezdése helyébe a következő rendelkezés lép:

„(3) Aki 2021. január 1. és 2022. május 31. között elidegeníti a díjmentes várakozási jogosultsággal érintett személygépkocsiját, köteles e tényt a személygépkocsi forgalmi rendszámának megjelölésével az üzemeltető részére bejelenteni.”

(3) A járművel történő várakozás rendjéről és a várakozási díjakról szóló 29/2018. (XII.17.) önkormányzati rendelet 10. § (5) bekezdése helyébe a következő rendelkezés lép:

„(5) A (4) bekezdésben foglaltak alapján díjmentes várakozásra jogosult személy az üzemeltető részére történő bejelentéstől számítva 2022. május 31-ig jogosult díjmentesen várakozni az I. és a II. zónában.”

**3. §**

(1) Ez a rendelet – a (2) bekezdésben foglalt kivétellel – a kihirdetését követő napon lép hatályba.

(2) A 1. § 2022. április 1-jén lép hatályba.

Szentendre, 2021. december 15.

**Fülöp Zsolt dr. Schramm Gábor**

polgármester jegyző

**Záradék:**

A rendelet 2021. december 17-én kihirdetésre került.

**dr. Schramm Gábor**

jegyző

Részletes indokolás

**Az 1. §-hoz**

A várakozási területeket üzemeltetésében bekövetkező változás került rögzítésre. 2022. április 1. napjától a várakozási területeket a Szentendrei Rendészeti Igazgatóság üzemelteti.

**A 2. §-hoz**

E § hosszabbítja meg a korábban a gépjárműadóhoz kötött díjmentes várakozási jogosultság időtartamát 2022. május 31-ig.

**A 3. §-hoz**

A módosító rendelet hatálybalépésének napját szabályozza.